BRATISLAVA. Ceny výrobcov medziročne klesajú už jeden a pol roka. V septembri sa oproti rovnakému obdobiu vlaňajška znížili o 0,7 percenta. V auguste ceny výrobcov spadli o 0,4 percenta, informoval dnes Štatistický úrad. V samotnom deviatom mesiaci ceny v priemysle medzimesačne padli o 0,3 percenta, v predchádzajúcom mesiaci sa zvýšili o 0,2 percenta.
Ceny dodávok energií vrátane elektriny, plynu a pary v septembri medziročne zrýchlili tempo poklesu na 4,4 percenta oproti augustovému zníženiu o 3,4 percenta. Ceny poľnohospodárskych výrobkov sa v deviatom mesiaci zvýšili o približne štvrtinu. V auguste vzrástli o asi pätinu.
Štatistický úrad zisťuje ceny výrobcov bez dane z pridanej hodnoty a spotrebných daní. Ceny stavebných prác sa v septembri zvýšili o percento, teda rovnako ako mesiac predtým. Ceny exportérov v deviatom mesiaci roka stúpli o 4,2 percenta, v auguste vzrástli o štyri percentá.